DOD ดีดบวก 5% ปลดล็อค 3 ข่าวลือ “ผบห.” ย้ำชัด! ถือหุ้นครบ-ผลงานโต-ปัดโดดเล่นการเมือง
DOD ดีดบวก 5% ปลดล็อค 3 ข่าวลือ "ผบห." ย้ำชัด! ถือหุ้นครบ-ผลงานโต-ปัดโดดเล่นการเมือง ล่าสุด ณ เวลา 10.52 น. อยู่ที่ระดับ 10.50 บาท บวก 0.50 บาท หรือ 5% สูงสุดที่ระดับ 10.60 บาท ต่ำสุดที่ระดับ 10.20 บาท ด้วยมูลค่าการซื้อขาย 39.31 ล้านบาท
14 มี.ค. 2562

จากกรณีที่ก่อนหน้านี้ราคาหุ้น บริษัท ดีโอดี ไบโอเทค จำกัด (มหาชน) หรือ DOD ได้ถูกเทขายออกมาอย่างต่อเนื่องตั้งแต่ราคาอยู่ที่ระดับ 12.80 บาท จนล่าสุดวานนี้ (13 มี.ค.62) อยู่ที่ระดับ 10 บาท คิดเป็นการปรับตัวลดลง 2.80 บาท หรือ 21% หลังมีข่าวลือออกมา 3 ประเด็น คือ 1.ผู้ถือหุ้นใหญ่ขายหุ้นออกมา, 2.ผลประกอบการในช่วงไตรมาส 1/62 ขาดทุน และ 3. ผู้บริหารทิ้งหุ้นไปเล่นการเมือง
โดยล่าสุดวันนี้ (14 มี.ค.62) นางสาวศุภมาส อิศรภักดี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยผ่านรายการ “ข่าวหุ้นเจาะตลาด” ออกอากาศทาง Facebook Live ข่าวหุ้นธุรกิจ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. เกี่ยวกับ 3 ประเด็นข่าวลือดังกล่าว โดยระบุว่า ขณะนี้ผู้ถือหุ้นใหญ่ทุกคนยังถือหุ้นอยู่ และไม่ได้มีการเทขายออกมาตามที่ปรากฏในข่าวลือ และไม่ได้มีการทิ้งงานบริหารไปเล่นการเมืองอย่างแน่นอน
ขณะที่ผลประกอบการในช่วงไตรมาส 1/62 ไม่ได้มีการขาดทุนอย่างที่ลือกัน ซึ่งผลการดำเนินงานของบริษัทยังคงเติบโตอย่างต่อเนื่อง อีกทั้งบริษัทยังมีดิวในมืออีกกว่า 5 ดีล ซึ่งมีมูลค่าสูงกว่าดีลที่ผ่านมาอย่างบริษัท พีซีซีเอ แล็บบอราเทอรี่ จำกัด (PCCA) โรงงานผู้ผลิตเครื่องสำอางและสกินแคร์ในรูปแบบรับจ้างผลิต (OEM) แบบครบวงจร มูลค่า 297 ล้านบาท
ขณะที่ล่าสุด ณ เวลา 10.52 น. ราคาหุ้น DOD อยู่ที่ระดับ 10.50 บาท บวก 0.50 บาท หรือ 5% สูงสุดที่ระดับ 10.60 บาท ต่ำสุดที่ระดับ 10.20 บาท ด้วยมูลค่าการซื้อขาย 39.31 ล้านบาท
